মওলানার প্রতি তাজউদ্দীন আকৃষ্ট হচ্ছেন, কিন্তু মওলানা তখন পূর্ব পাকিস্তান আওয়ামী মুসলিম লীগের সভাপতি এবং তাজউদ্দীনের আগ্রহ নেই সে-সংগঠনে যোগদানের। তার সঙ্গে বিশেষ যোগাযোগ কামরুদ্দীন আহমদ, মোহাম্মদ তোয়াহা, আবদুল জলিল ও অলি আহাদের। তাজউদ্দীনের মতো এরাও এক সময়ে মুসলিম লীগে ছিলেন, এখন আর নেই। এদের সবার চিন্তা অসাম্প্রদায়িক ধারার রাজনীতির জন্য পথ খোঁজার। চবড়ঢ়ষবং ঋৎববফড়স খবধমঁব গঠনের কথা ভাবা হচ্ছে, বাংলায় যার নাম হবে গণ-আজাদী লীগ; কিন্তু উদ্যোগ হিসাবে সেটা তেমন জমে উঠছে না, মূল কারণ কামরুদ্দীন আহমদ সার্বক্ষণিক রাজনীতিতে নেই, তিনি আইনজীবী, ট্রেড ইউনিয়ন আন্দোলনের সঙ্গে তার যোগ আছে, নতুন দল গড়ার ব্যাপারে তার আগ্রহ যে অত্যন্ত প্রবল, এমনটা মনে হচ্ছে না। কিন্তু তাজউদ্দীনের আগ্রহ রয়েছে। তিনি ব্রিটিশ লেবার পার্টির গঠনতন্ত্র সংগ্রহ করে সেটা পাঠ করছেন। ইসলাম, ইসলামে ধনবণ্টনের সমস্যা, গণতন্ত্র, আল্লাহর অস্তিত্ব, ধর্মতত্ত্ব, লোকে কেন কমিউনিজমের দিকে ঝুঁকছে, এসব তখনকার সময়ের প্রাসঙ্গিক বিষয় নিয়ে পরিচিতজনদের সঙ্গে সময় ও সুযোগ পেলেই আলোচনা করছেন। গণ-আজাদী লীগের জন্য ম্যানিফেস্টো লিখছেন; প্রস্তাবিত দলের জন্য একটি পাঠচক্র প্রতিষ্ঠার কথা ভাবছেন, যেখানে মৌলিক চিন্তায় অভ্যস্ত রাষ্ট্রবিজ্ঞান ও অর্থনীতির অধ্যাপকরা এসে সমাজতন্ত্র এবং উপমহাদেশের অর্থনীতির বিষয়ে ক্লাস নেবেন বলে আশা রাখছেন।